text: Samme bil ramte tre krondyr på motorvej - bilist slap heldigt
  10 april 2018 kl. 03.55
  En bilist slap natten til tirsdag mirakuløst med forskrækkelsen, da hele tre krondyr løb ud foran en lille varevogn på Esbjergmotorvejen.
  En forskrækket chauffør ringede klokken 01.40 til Syd- og Sønderjyllands Politi og fortalte, at han netop havde påkørt tre rådyr på Esbjergmotorvejen mellem Brørup og Vejen, da han kom kørende mod øst. Det viste sig efterfølgende, at der var tale om krondyr. 
  De tre dyr var dræbt på stedet, mens bilisten slap uskadt fra det voldsomme møde, der medførte, at motorvejen blev spærret, mens der blev ryddet op.
  - Det er meget heldigt, at bilisten ikke kom alvorligt til skade. Der er ikke meget at stille op, når der pludselig står tre dyr i lyskeglen, når man kommer kørende på en motorvej med god fart, siger vagtchef Nikolaj Hølmkjær, Syd- og Sønderjyllands Politi, tirsdag morgen til TV SYD.
  